Krangler om fotobokser etter dødsulykke

KLAR TALE: Politimester Truls Fyhn i Troms vil ha seg frabedt innblanding fra stortingspolitiker Anne Marit Bjørnflaten (Ap). Foto: Rune Stoltz Bertinussen

Politimester til Ap-politiker: - Flytt til Nord-Korea

Politimester Truls Fyhn nekter å redegjøre for Politidirektoratet, og mener Anne Marit Bjørnflaten (Ap) hører hjemme i en diktaturstat.

Oppdatert 15. juni 2011

Artikkelen er over ni år gammel

Krangelen startet for en uke siden da det ble kjent at politimesteren stopper de planlagte fotoboksene i Lavangsdalen.

I vinter mistet fem personer livet på strekningen i en ulykke. Før ulykken hadde 17 mennesker mistet livet på innfartsveien til Tromsø siden 2000.

Avviser gjennomsnittsmåling

Statens vegvesen har i lengre tid jobbet med gjennomsnittsmåling i Lavangsdalen som ett av flere tiltak for å øke sikkerheten på E8. I et høringsbrev slår imidlertid Fyhn fast at det ikke vil skje så lenge han er politimester.

I brevet påpeker Truls Fyhn at det er politimesteren som bestemmer og regulerer bruken av automatisk trafikkontroll (ATK), og at «man vil allerede nå orientere om at man ikke er innstilt på å medvirke til slik måling i Lavangsdalen».

Han støtter heller ikke Statens vegvesen om å senke fartsgrensen mellom Seljelvnes og Tromsø.

FEM DØDE: Ulykken i Lavangsdalen i vinter skyldtes at en bil kom over i motsatt kjørebane. Foto: Terje Mortensen

«Lavangsdalen har meget god veg og det er kunstig å sette ned fartsgrensen når ulykken ikke var relatert til fart. Man er ikke kjent med at andre ulykker på strekningen har vært relatert til fart,» skriver Truls Fyhn i brevet.

Vil ikke redegjøre

Blant dem som reagerte på høringssvaret fra politimesteren var sykehusdirektør Tor Ingebrigtsen, klinikkoverlege Mads Gilbert - og stortingsrepresentant Anne Marit Bjørnflaten (Ap).

Sistnevnte valgte å sende et brev til Justisdepartementet, som igjen sendte forespørselen til Politidirektoratet, som igjen ba om en redegjørelse fra Fyhn.

Det vil politimesteren ha seg frabedt. I sitt svar avslutter han på følgende vis, ifølge dagens utgave av Nordlys:

«Jeg har ellers ikke tenkt å redegjøre for noe som helst. Det er ikke slik her i landet at hvis en stortingsrepresentant er misfornøyd med hva i dette tilfelle en politimester har skrevet i en høringsuttalelse, så skal representanten kunne 'klage' til politisk ledelse.

Jeg vil anbefale at justisdepartementet svarer Bjørnflaten at min høringsuttalelse er ikke gjenstand for politisk etterkontroll. Jeg opplever Bjørnflatens 'klage' som direkte pinlig.»

- Flytt til Nord-Korea

Truls Fyhn var ikke mindre krass da Nordlys ba ham utdype svarbrevet til Politidirektoratet.

- Jeg opplever dette som utidig. Jeg er faktisk ganske sjokkert over hva hun tillater seg. Jeg har vært i politiet siden 1974 og aldri opplevd maken. Det er åpenbart at hun mener det skal finnes en politisk overprøving av det jeg har skrevet i min høringsuttalelse, svarte politimesteren, og fortsatte:

- Hvis hun mener det er slik det skal være bør hun flytte til Nord-Korea. Der vil hun passe godt.

Anne Marit Bjørnflaten, som er 1. nestleder av Stortingets Transport- og kommunikasjonskomité, reagerer på svaret fra Truls Fyhn.

- USAKLIG: 1. nestleder av transportkomiteen Anne Marit Bjørnflaten reagerer på svaret fra politimester Truls Fyhn. Foto: Terje Bringedal

- Dette er veldig, veldig usaklig av ham. Det er Stortinget som øver den demokratiske kontrollen, vedtar budsjett og legger de overordende føringene for hva politiet skal gjøre.

- Da forbeholder jeg meg retten til å ta opp denne typen spørsmål med Justis- departementet. Det er min rolle. Truls Fyhn forstår ikke de demokratiske spillereglene, sier hun til VG Nett.

- Ikke tid til å vente

Hun har ingen planer om å flytte til Nord-Korea.

- Jeg foretrekker å bo i et land som har demokratisk kontroll med politiet, svarer hun lattermildt.

Bjørnflaten tar imidlertid dødsulykkene i trafikken svært alvorlig.

- Fyhn har rett i at den siste ulykken ikke skyldes høy fart, men dette gjelder ikke bare vinterens dødsulykke. Undersøkelser har vist at gjennomsnittsmåling er et av tiltakene som virker best. Risikoen for dødsulykker reduseres med hele 30 prosent, sier Ap-politikeren.

- Vi har ikke tid til å vente. Vi må sette i gang alle tiltak som er mulig for å få ned dødstallene i trafikken, legger hun til.

Klinikkoverlege Mads Gilbert gikk kraftig ut mot myndighetene etter dødsulykken i vinter. (Se tordentalen på VGTV). Sammen med UNN-direktør Ingebrigtsen støtter han kravet om gjennomsnittsmåling.

Fyhn sitter trygt

Truls Fyhn er kjent som Norges mest frittalende politimester. Flere mener det skyldes at han fortsatt tilhører den gamle ordningen med uoppsigelige embedsmenn. I dag er han en av få politimestere som ikke sitter på åremål.

Det betyr at han ikke er avhengig av politisk støtte for å kunne fortsette utover seks år, slik politisjefene med åremålsstillinger vil være.

Publisert: 15.06.11 kl. 09:44 Oppdatert: 15.06.11 kl. 12:53

Les også